പ്രതികളുടെ ജാമ്യാപേക്ഷ ഹൈക്കോടതി തള്ളി തളിപ്പറമ്ബ്: പഞ്ചാബ് നാഷണല് ബാങ്ക് തളിപ്പറമ്ബ് ശാഖയില് നടന്ന മുക്കുപണ്ട തട്ടിപ്പുമായി ബന്ധപ്പെട്ട് പ്രതികള് നല്കിയ മുന്കൂര് ജാമ്യാപേക്ഷ ഹൈക്കോടതി തള്ളി. അഞ്ചു പ്രതികള് നല്കിയ മുന്കൂര് ജാമ്യാപേക്ഷയാണ് ഹൈക്കോടതി തള്ളിയത്. ഇതോടെ ഉടന്തന്നെ പ്രതികളെ അറസ്റ്റ് ചെയ്യാനുള്ള നീക്കത്തിലാണ് പോലീസ്. കേസില് നേരിട്ടു ബന്ധമുണ്ടെന്ന് കണ്ടെത്തിയ അഞ്ചുപേരുടെ ജാമ്യാപേക്ഷയാണ് ഹൈക്കോടതി തള്ളിയത്. 17 പേര്ക്കെതിരേയാണ് ബാങ്കിന്റെ പരാതിയില് കേസെടുത്തിട്ടുള്ളത്. നേരത്തെ മുന്കൂര് ജാമ്യാപേക്ഷയുമായി ജില്ലാ കോടതിയെ സമീപിച്ചെങ്കിലും പ്രതികളുടെ ജാമ്യാപേക്ഷ തള്ളുകയായിരുന്നു. ഇതിനെത്തുടര്ന്ന് പ്രതികള് ഹൈക്കോടതിയെ സമീപിക്കുകയായിരുന്നു. ഈമാസം 22ന് പരിഗണിക്കാനിരുന്ന അപേക്ഷയാണ് 25 ലേക്ക് മാറ്റി പരിഗണിച്ചത്. പഞ്ചാബ് നാഷണല് ബാങ്കില് മുക്കുപണ്ടം പണയം വച്ചതുമായി ബന്ധപ്പെട്ട് രണ്ടുപേരെ പോലീസ് നേരത്തെ അറസ്റ്റ് ചെയ്തിരുന്നു. തളിപ്പറമ്ബ് സ്വദേശികളായ കെ.പി. വസന്തരാജ് 45, വി.വി. രാജേന്ദ്രന് 62 എന്നിവരെയാണ് തളിപ്പറമ്ബ് എസ്ഐ പി.സി. സഞ്ജയ്കുമാര് അറസ്റ്റ് ചെയ്തത്. പഞ്ചാബ് നാഷണല് ബാങ്ക് തളിപ്പറമ്ബ് ശാഖയില് മുക്കുപണ്ടം പണയം വച്ച് 50 ലക്ഷത്തോളം രൂപയുടെ തട്ടിപ്പ് നടത്തിയെന്നാണു കേസ്. 31 ഓളം അക്കൗണ്ടുകളിലായി 17 പേരാണ് മുക്കുപണ്ടം പണയം വച്ച് തട്ടിപ്പ് നടത്തിയത്. ബാങ്കിലെ അപ്രൈസറായിരുന്ന തൃച്ചംബരം സ്വദേശി രമേശനാണ് മുക്കുപണ്ട തട്ടിപ്പിനു പിന്നിലെന്നാണ് ആരോപണം. സുഹൃത്തുക്കളുടെ പേരില് രമേശന് 916 മുദ്ര പതിപ്പിച്ച മുക്കുപണ്ടങ്ങള് പണയം വച്ച് പണം തട്ടിയെന്നാണ് ആരോപണം. രമേശന് ആത്മഹത്യചെയ്തതോടെ പലരും കേസിലെ പ്രതികളാകുകയായിരുന്നു. കേസില് പ്രതികളുടെ ജാമ്യാപേക്ഷ തള്ളിയതോടെ പ്രതികള്ക്കെതിരേയുള്ള കുറ്റപത്രം പോലീസ് ഉടന് സമര്പ്പിക്കും.